ΚΑΝΟΝΙΣΜΟΣ (ΕΚ, ΕΚΑΧ, ΕΥΡΑΤΟΜ) αριθ. 1198/98 ΤΟΥ ΣΥΜΒΟΥΛΙΟΥ της 5ης Ιουνίου 1998 για την τροποποίηση του κανονισμού (Ευρατόμ, ΕΚΑΧ, ΕΟΚ) αριθ. 549/69 περί καθορισμού των κατηγοριών των υπαλλήλων και του λοιπού προσωπικού των Ευρωπαϊκών Κοινοτήτων στους οποίους εφαρμόζονται οι διατάξεις του άρθρου 12, του άρθρου 13 δεύτερη παράγραφος και του άρθρου 14 του πρωτοκόλλου περί των προνομίων και ασυλιών των Κοινοτήτων ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση Ενιαίου Συμβουλίου και Ενιαίας Επιτροπής των Ευρωπαϊκών Κοινοτήτων, το πρωτόκολλο περί των προνομίων και ασυλιών των Ευρωπαϊκών Κοινοτήτων, και ιδίως τα άρθρα 16 και 23, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), τη γνώμη του Δικαστηρίου (3), τη γνώμη του Ελεγκτικού Συνεδρίου (4), Εκτιμώντας: (1) ότι το Ευρωπαϊκό Νομισματικό Ίδρυμα διατύπωσε τη γνώμη του (5), (2) ότι η Ευρωπαϊκή Κεντρική Τράπεζα έχει ήδη ιδρυθεί. (3) ότι είναι σκόπιμο να επεκταθεί στην Ευρωπαϊκή Κεντρική Τράπεζα η εφαρμογή του κανονισμού (Ευρατόμ, ΕΚΑΧ, ΕΟΚ) αριθ. 549/69 (6), προκειμένου να εξασφαλισθεί ότι τα μέλη του προσωπικού της Ευρωπαϊκής Κεντρικής Τράπεζας απολαύουν των ίδιων προνομίων, ασυλιών και διευκολύνσεων, λαμβανομένων υπόψη των καθηκόντων, των ευθυνών και της ιδιαίτερης κατάστασής τους, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 4α του κανονισμού (Ευρατόμ, ΕΚΑΧ, ΕΟΚ) αριθ. 549/69, καταργείται από την ημέρα που έπεται της ημερομηνίας κατά την οποία περατούται η εκκαθάριση του Ευρωπαϊκού Νομισματικού Ιδρύματος. Άρθρο 2 Παρεμβάλλεται το ακόλουθο κείμενο στον κανονισμό (Ευρατόμ, ΕΚΑΧ, ΕΟΚ) αριθ. 549/69: «Άρθρο 4γ Με την επιφύλαξη του άρθρου 23 του πρωτοκόλλου περί των προνομίων και ασυλιών των Ευρωπαϊκών Κοινοτήτων όσον αφορά τα μέλη του διοικητικού συμβουλίου και του γενικού συμβουλίου της Ευρωπαϊκής Κεντρικής Τράπεζας, τα προνόμια και οι ασυλίες που προβλέπονται στο άρθρο 12, στο άρθρο 13 δεύτερη παράγραφος και στο άρθρο 14 του εν λόγω πρωτοκόλλου εφαρμόζονται υπό τους όρους αυτούς και εντός των αυτών ορίων με εκείνους που προβλέπονται στα άρθρο 1, 2 και 3 του παρόντος κανονισμού: - στο προσωπικό της Ευρωπαϊκής Κεντρικής Τράπεζας, - στους δικαιούχους συντάξεων αναπηρίας, αρχαιότητας ή επιζώντων που καταβάλλονται από την Ευρωπαϊκή Κεντρική Τράπεζα.» Άρθρο 3 Ο παρών κανονισμός εφαρμόζεται από την 1η Ιουνίου 1998. Άρθρο 4 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 5 Ιουνίου 1998.

[Source: multi_eurlex | Tokens: 2434]